钦定古今图书集成/明伦汇编/官常典/第383卷 > 郭行馀
## 钦定古今图书集成/明伦汇编/官常典/第383卷 > 郭行馀

按《唐书》本传：“行馀者，元和时擢进士。河阳乌重引表
掌书记，重引葬其先，使志冢，辞不为。重引怒即解去。
擢累京兆少尹。尝值尹刘栖楚，不肯避，栖楚捕导从
系之，自言宰相，裴度颇为谕止。行馀移书曰：‘京兆府
在汉时有尹有都尉，有丞，皆诏自除，后循而不改。开
元时，诸王为牧，故尹为长史司马，即都尉丞耳。今尹
总牧务，少尹副焉，未闻道间有下车望尘避者’。”故事
犹在，栖楚不能答。迁楚、汝二州刺史、大理卿，擢邠宁
节度使。李训在东都，与行馀善，故用之。